**זה הזמן לסלוח - לימוד הסיפור על "המכוער"**

**כתיבה:** רחל אבוחצירא, שלומית יחיא, מורשה

**ציוד:** דף מקורות (מצורף)

**מהלך הסדנא**

**פתיחה: -10 דקות** זמן להתבוננות פנימית:

מבקשים מהמשתתפים/ות לחשוב על משהיא/משהוא שפגע בהם במהלך השנה האחרונה ולסלוח לו/לה.

כדאי להשמיע מוסיקת רקע מתאימה .חשוב לשמור על שקט ולא לאפשר הערות בקול במהלך החשיבה.

המנחה פונה משתפים ולשאול האם היה להם קשה להיזכר והאם הצליחו לסלוח.

קישור : המנחה מסביר שעכשו נלמד סיפור מן התלמוד שעוסק במקרה של פגיעה ובקשת סליחה .

**לימוד: -30 דקות**

5 דקות במליאה : המנחה מקריא את חלק א של הסיפור ושואל שאלות לודא הבנה

* כיצד אתם מבינים את הביטוי "לעולם יהא אדם רך כקנה ואל יהא קשה כארז"?
* מדוע לפי הסיפור ,עלב רבי אלעזר באיש המכוער?
* האם יתכן שלימוד תורה יגרום לאדם להתנהג כך?
* נסחו בלשונכם את תשובתו של ה"מכוער" לרבי אלעזר.

25 דקות בחברותות:המנחה נותן הנחיות ללימוד בחברותות : לקרוא את סוף הסיפור ולדון בשאלות שמופיעות בצד .

המנחה מגדיר זמן להתכנסות במליאה.

**אסיף: 20 ד '**

איך ראוי לבקש סליחה :האם רבי אלעזר בקש בדרך הנכונה/הראויה? מה חסר בדרך זו?

מה יותר קשה- לסלוח או לבקש סליחה ?

האם מישהו מוכן לספר על מקרה מהחיים שלו ,על בקשת סליחה .

**סיום: 5 ד'**

זמן להתבוננות פנימית:

להשמיע שוב את המוסיקה של הפתיחה ולבקש מכל אחד לחשוב הפעם ממי הוא רוצה לבקש סליחה לקראת יום הכיפורים ואיך יעשה זאת.

**אפשרות להרחבה וגיוון:**

• סרטון כל אחד והסליחה שלו http://www.youtube.com/watch?v=oU4QW9LaTKk

• לאחר דף הלימוד תמצאו נספח ובו לקט מקורות על הסליחה

**"לעולם יהא אדם רך כקנה ואל יהא קשה כארז"**

רבי אלעזר בן רבי שמעון

מחכמי המשנה, גר טבריה וחי בן זמנו של רבי יהודה הנשיא [המאה השלישית לספירה ] בין אמרותיו הידועות: "אל תרצה [תפייס] את חברך בשעת כעסו...ואל תשתדל לראותו בשעת קלקלתו"

מגדל גדור

מקומה של העיר אינו מזוהה בוודאות. יש הסבורים כי זוהי מגדלא הסמוכה לטבריה ולפי זה היה טייל רבי שמעון על שפת הכנרת.

**מעשה שבא רבי אלעזר בן רבי שמעון ממגדל גדור מבית רבו,**

**והיה רכוב על חמור ומטייל על שפת נהר, ושמח שמחה גדולה,**

**והיתה דעתו גסה עליו, מפני שלמד תורה הרבה.**

**נזדמן לו אדם אחד שהיה מכוער ביותר.**

**אמר לו: שלום עליך רבי!**

**ולא החזיר לו רבי אלעזר שלום, אלא אמר לו:**

**כמה מכוער אתה! שמא כל בני עירך מכוערין כמותך?**

**אמר לו: איני יודע, לך ואמור לאומן שעשאני, כמה מכוער כלי זה שעשית.**

**ידע רבי אלעזר בעצמו שחטא, ירד מן החמור ונשתטח לפניו,**

**ואמר לו: נעניתי לך, מחול לי!**

**אמר לו: איני מוחל לך, עד שתלך לאומן שעשאני**

**ואמור לו כמה מכוער כלי זה שעשית.**

**היה רבי אלעזר מטייל אחריו עד שהגיע לעירו.**

**יצאו בני עירו לקראתו, והיו אומרים לו:**

**" שלום עליך רבי רבי, מורי מורי! "**

**אמר להם המכוער : למי אתם קורין רבי רבי?**

**נקודה למחשבה**

**"כך וכך עשה לי "** נסו לדמיין מה בדיוק סיפר המכוער לאנשי העיר על האירוע ואילו פרטים הוא השמיט.

האם לדעתכם צדק המכוער כשלא הסכים לסלוח לרבי אלעזר ?

האם האופן שבו ביקש רבי אלעזר את הסליחה היה ראוי? האם באופן אחר הוא היה יכול לגרום למכוער לסלוח?

מיהו "הארז" ומיהו "הקנה" בסיפור ?

**אמרו לו: לזה שמטייל אחריך.**

**אמר להם: אם זה רבי - אל ירבו כמותו בישראל.**

**אמרו לו: מפני מה?**

**אמר להם: כך וכך עשה לי.**

**אמרו לו: אף על פי כן, מחול לו, שאדם גדול בתורה הוא.**

**אמר להם: בשבילכם הריני מוחל לו.**

**ובלבד שלא יהא רגיל לעשות כן.**

**מיד נכנס רבי אלעזר בן רבי שמעון ודרש:**

**לעולם יהא אדם רך כקנה ואל יהא קשה כארז,**

**ולפיכך זכה קנה ליטול הימנה קולמוס לכתוב בו**

**ספר תורה תפילין ומזוזות .**

מעובד על פי : תלמוד בבלי מסכת תענית דף כ עמוד א וב

##### רבי שמעון והמכוער **שאלות לדיון:**

1. מה התרחש בסיפור?
2. איך לימוד תורה גורם לכך כי דעתו של ר' אלעזר תהיה גסה עליו?
3. מדוע המשנה לא מספרת לנו את שמו של האיש אלא מכנה אותו 'מכוער'?
4. מה היה חטאו של רבי אלעזר כלפי האיש?
5. מה בתשובתו של המכוער גורם לר' שמעון להבין את טעותו?
6. מדוע בכל זאת הסכים האיש לסלוח לו?

הסליחה - מקורות נוספים

סליחה ע"פ הרמב"ם

* אין התשובה ולא יום הכיפורים מכפרין אלא על עבירות שבין אדם למקום (לאלוקים), כגון: מי שאכל דבר אסור... אבל עבירות שבין אדם לחברו כגון: החובל את חברו או המקלל חברו או גוזלו ויוצא בהן – אינו נמחל לו לעולם עד שיתן לחברו מה שהוא חייב לו וירצהו..."

1. מה מחדש הרמב"ם?
2. מה הקשיים שאתם רואים בקיום הציווי ?

* אע"פ שהחזיר לו ממון שהוא חייב לו, צריך לרצותו ולשאול ממנו שימחל לו (לבקש סליחה). לא נתרצה לו (לא סלח לו) מביא לו שניה ושלישית, לא רצה - מניחו והולך לו וזה שלא מחל הוא החוטא..."

* כיצד נקרא אדם שאינו מוכן להתפייס?
* מה נדרש מאדם שמבקשים ממנו סליחה?
* לאור דברי הרמב"ם, האם האיש המכוער היה "אכזרי"?
* אסור לאדם להיות אכזרי ולא יתפייס,

אלא יהא נוח לרַצות [יתפייס בקלות] וקשה לכעוס [לא יכעס בקלות].

ובשעה שמבקש ממנו החוטא למחול [לו]

מוחל בלב שלם ובנפש חפֵצה [ברצון].

ואפילו הֵצֵר לו [פגע בו] וחטא לו הרבה,

לא יִיקוֹם ולא יִיטוֹר [לא יחפש נקמה ולא ישמור טינה].

רמב"ם, הלכות תשובה פרק ב'

לסלוח לאלוהים

פעם אחת בערב יום הכיפורים אמר רבי אלימלך מלִיזַ'נְסְק לתלמידיו:   
"רצונכם לדעת איך עושים [נוהגים] בערב יום הכיפורים? לכו אל החייט שבקצה העיר".  
הלכו אצלו ועמדו לפני חלון ביתו. ראוהו שהוא ובניו מתפללים בפשטות כמו כל החייטים. אחר התפילה לבשו בגדי שבת והדליקו נרות וערכו שולחן מלא מעדנים וישבו אל השולחן בשמחה רבה [לאכול סעודה מפסקת]. הוציא החייט מהארון ספר אחד שהיו כתובות בו כל העַבֵרוֹת שעשה במשך השנה מיום כיפורים שעבר עד יום כיפורים זה, ואמר: "ריבונו של עולם, היום הגיע הזמן לעשות בינינו חשבון   
על כל העברות שעשינו, שזמן כַּפָּרָה הוא לכל ישראל". מיד התחיל לחשוב ולִמנות [[לְחַשֵב ולספור] כל העברות שעשה במשך השנה, שכולן היו נרשמות בספר הזיכרון הזה.   
אחר שגמר חשבון העברות, הוציא ספר גדול וכבד יותר מהראשון ואמר: "ריבונו של עולם, קודם מניתי את העברות שאני עשיתי, ועכשיו אֶמְנֶה את העברות שעשית אתה". מיד חישב [את] כל הצער והייסורים, צרות ועגמת נפש וחולאים רעים [מחלות] והפסד ממון שעברו במשך כל השנה עליו ועל נפשות ביתו.   
כשגמר החשבון אמר: "ריבונו של עולם, אם נחשוב באמת על פי יושר,   
אתה חייב לי יותר ממה שאני חייב לך, אלא איני רוצה לדקדק עמך בחשבון מדוקדק".

* יום הכיפורים מקובל כיום כפרה וסליחה על חטאים שנעשו כלפי האל.   
  מהי המשמעות הנוספת של יום הכיפורים בעיני החייט?
* מה המיוחד בסליחת החייט בעיני הרבי וחסידיו?
* מה יכלו החסידים ללמוד מסליחתו של החייט לאלוהים?
* **לפניכם מספר בקשות סליחה מפורסמות. האם על כל דבר אפשר לבקש סליחה? מה לדעתכם רוצה המבקש? האם לדעתכם הבקשה התקבלה?**

**סליחה היסטורית**  
  
במהלך כהונתו של האפיפיור יוחנן פאולוס השני. הגיע לביקור ראשון בישראל. שבועיים לפני הביקור, במהלך תפילה, ביקש בשם הכנסיה סליחה מהעם היהודי על מאורעות השואה. "אנו חשים כאב עמוק על התנהוגתם של נוצרים שבמהלך ההיסטוריה הביאו לסבלם של היהודים", אמר הכס הקדוש.  
  
במהלך הביקור בישראל, כשפקד את 'יד ושם', אמר כי "הכנסיה נעצבת מן השנאה, מעשי הרדיפה וגילויי האנטשימיות המכוונים ליהודים על ידי אנטישמים". לאחר מכן ביקר בכותל ושם הטמין פתק ובו בקשת סליחה מהיהודים שנפגעו על ידי הנוצרים.

**"אני מוכן לא לאכול שוקולד**

**אני מוכן שלא יקנו לי צעצועים**

**אני מוכן שלא ירשו לי לצאת לשחק**

**אני מוכן....**

**העיקר – לא לבקש סליחה ".**

**(יהודה אטלס)**

**אהוד ברק לבני עדות המזרח:**

**"אני מבקש סליחה בשם מפלגת העבודה"**

28/09/1997, 19:00

 יו"ר מפלגת העבודה, ח"כ אהוד ברק, ביקש היום סליחה מבני עדות המזרח, המתגוררים בעיירות הפיתוח, בגלל עוגמת הנפש הרבה שנגרמה להם בשנותיה הראשונות של המדינה ע"י תנועת העבודה. ח"כ ברק הדגיש שתנועת העבודה היתה אחראית על מבצע מפואר של הקמת ובניית הארץ, ובמהלך ההקמה, נגרם שלא במתכוון עוול לרבים מבני עדות המזרח, כאשר הם הופרדו משורשיהם ונשלחו ללא קשר למיקום בני משפחותיהם למקומות מרוחקים. "אני מבקש סליחה בשם מפלגת העבודה ומפא"י על כל דורותיה", ח"כ ברק הביע תקווה, שהבעת הסליחה תאפשר את חידוש הדו-שיח בין מפלגת העבודה ותושבי עיירות הפיתוח.